钦定古今图书集成/明伦汇编/氏族典/第574卷 > 完颜彀英
## 钦定古今图书集成/明伦汇编/氏族典/第574卷 > 完颜彀英

按《金史银术可传》：“银术可子彀英，本名挞懒。幼警敏，
有志略，年十六，父银术可授以甲使。从伐辽，常为先
锋，授世袭谋克。在行间屡有功。攻大名府第，功，宗弼
第一，彀英次之。攻东平，彀英居最。其后河东郡县多
叛，彀英以先锋攻绛州，克之，复攻沁州，除安远大将
军，摄太原尹，四境咸治，兼摄河东南北两路兵马都”
总管。宋吴玠拥重兵据泾州，泾原以西多应之。彀英
出击，遂败玠军。天德二年，迁右监军。正隆末，为中都
留守。世宗即位于辽阳，使彀英侄阿鲁瓦持诏往归
化，命彀英为左副元帅。大定元年十一月，彀英以军
至中都，驻兵通州，见世宗于三河，诏彀英以便宜规
措河南、陕西、山东边事。二年正月，至南京，遂复汝、颍、
嵩等州县。拜平章政事，罢为东京留守。未行，改济南
尹。初，彀英宿将，恃功在南京颇渎货，不恤军民，在相
位多自专。俄复为东京，历上京。十五年，致仕。十九年
薨，年七十四。